
Munka és magánélet közti összhang a vállalati szektoron belül

A történelem során a nemek közti munkamegosztás erősen elkülönült egymástól, a szerepek nem keveredtek. Napjainkban azonban ez a jelenség már koránt sem állja meg a helyét. A rohanó világ adta kihívások között egyre relevánsabb tényező a munka és magánélet közti összhang megteremtésének kérdésköre, illetve az ezzel járó szerepek keveredése. A két szektor közti egyensúly megteremtésében a vállalatok jelentős szerepet tölthetnek be. A balansz fenntartása több szempontból is szignifikáns kérdéskör a vállalati szektorban, hiszen elősegítheti a munkavállalók motivációját és lojalitását egy adott munkahely iránt. Előadásom célja a témában végzett kutatásom ismertetése, mely magába foglalja a családbarát stratégia követésének lehetőségeit a vállalati szektoron belül, ezzel megteremtve a munkavállalók munka és magánélet adta kihívások közti összhang fenntartását, mely növelheti a munkavállalók elkötelezettségét a munkahelyük iránt. Kérdőíves vizsgálatom során, keresem a válaszokat a munkavállalók fluktuációjának csökkentésére és megoldására a családbarát intézkedések vonatkozásában, hiszen a munkáltatók nap, mint nap küzdenek ezzel a jelenséggel. Céljuk, hogy a vállalatba integrált munkavállaló a lehető leghosszabb ideig vegyen részt a szervezet működésében. Kutatásom kiterjed a különböző élethelyzetű és nemű munkavállalók vizsgálatára is, melyben a családbarát munkahelyhez való viszonyulásokat vizsgálom. Továbbá kutatásom során, a munkavállalók munkahelyválasztási szempontjait tanulmányozom, melyben figyelemmel kísérem mennyire jelnetős számukra a családbarát stratégiát alkalmazó cégek választása. Dolgozatom célja: felhívni a figyelmet mind a munkáltatók, mind a munkavállalók szempontjából a munka és magánélet közti összhang fontosságára, továbbá a családbarát stratégia alkalmazásának hasznosságára a vállalati szektoron belül.



